Broj: 711-I-2037-M-170/23-02-21

Zagreb, 29. rujna 2023.

 **KRISTINA DUJAKOVIĆ**

**Glavna tajnica**

**Središnjeg državnog ureda za Hrvate izvan Republike Hrvatske**

**do 19. rujna 2023.**

**Predmet: mišljenje na zahtjev** **Kristine Dujaković, Glavne tajnice Središnjeg državnog ureda za Hrvate izvan Republike Hrvatske, rukovodeće državne službenice do 19. rujna 2023.** - **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. rujna 2023. pod brojem 711-U-7127-M-170/23-01-25 zaprimilo je zahtjev za mišljenje koje je podnijela Kristina Dujaković**,** Glavne tajnice Središnjeg državnog ureda za Hrvate izvan Republike Hrvatske do 19. rujna 2023.

U zahtjevu za mišljenjem Povjerenstva se navodi kako jenakon isteka mandata ponovno ovlaštena za obavljanje iste dužnosti do provedbe javnog natječaja za imenovanje glavnog tajnika, a najduže do šest mjeseci te traži mišljenje Povjerenstva je li u obvezi podnijeti imovinsku karticu do 19. listopada 2023. ili to može učiniti nakon isteka ovlaštenja.

U prilogu je ostavljen e mail- Podsjetnik za podnošenje imovinske kartice povodom prestanka obnašanja dužnosti koji je upućen od strane Povjerenstva te u kojem je naveden rok u kojem je Kristina Dujaković dužna podnijeti imovinsku karticu, odnosno 19. listopada 2023.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), na 26. sjednici održanoj 29. rujna 2023., daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. i 2. propisano je tko su sve obveznici ZSSI-a. Uvidom u registar rukovodećih državnih službenika Povjerenstvo je utvrdilo da je glavni tajnik Središnjeg državnog ureda rukovodeći državni službenik

Kristina Dujaković obnašala je dužnost glavne tajnice Središnjeg državnog ureda za Hrvate izvan Republike Hrvatske od 19. rujna 2019. do od 19. rujna 2023.g. te se na nju sukladno članku 3. stavku 3. primjenjuju odredbe iz članaka 10. do 14. glave III. i članaka 48. do 50. ZSSI-a kao rukovodećeg državnog službenika kojeg imenuje Vlada Republike Hrvatske na temelju prethodno provedenog natječaja.

 Povjerenstvo ističe kako se navedene odredbe odnose na dužnost obveze podnošenja imovinske kartice te na pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu, kao i odredbe kojima je uređen postupak provjere podataka iz podnesenih imovinskih kartica te pokretanje postupka zbog kršenja ZSSI-a, ako proizlazi nesklad ili nerazmjer između prijavljene imovine i podataka nadležnih tijela, a također se primjenjuju i odredbe članaka 48 do 50. ZSSI-a koje se odnose na sankcije koje se mogu izreći prilikom utvrđivanja povrede ZSSI-a.

Uvidom u priopćenje sa zatvorenog dijela 250. sjednice Vlade Republike Hrvatske od 28. rujna 2023. godine utvrđeno je da je zbog isteka mandata s danom 19. rujna 2023 razriješena glavna tajnica Središnjeg državnog ureda za Hrvate izvan Republike Hrvatske Kristina Dujaković, te joj je s danom 20. rujna 2023. dano ovlaštenje za obavljanje tih poslova do provedbe javnog natječaja za imenovanje glavnog tajnika, a najduže do šest mjeseci.

Člankom 3. stavkom 3. ZSSI-a određeno je da se odredbe članaka 10. do 14. glave III. toga Zakona i članaka 48. do 50. toga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog javnog natječaja.

Sukladno članku 10. stavku 2. ZSSI-a obveznici su dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti, slijedom čega je Kristina Dujaković dužna podnijeti Povjerenstvu imovinsku karticu povodom prestanka obnašanja dužnosti najkasnije do 19. listopada 2023. s obzirom da se obavljanje poslova temeljem ovlaštenja ne smatra imenovanjem na funkciju rukovodećeg državnog službenika.

Ukoliko Kristina Dujaković bude imenovana glavnom tajnicom Ministarstva na mandatno razdoblje temeljem prethodno provedenog javnog natječaja, bit će dužna Povjerenstvu podnijeti imovinsku karticu.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Kristini Dujaković, elektroničkom dostavom
2. Objava na internetskoj stranici Povjerenstva
3. Pismohrana